Tiatr ! Tiatr ! Tiatr !
 17 Abril, 1892 tem 17 Abril, 2010. 118 vorsancho kall. Sahityachea Tiatr prokarak. Hea 118 vorsanchea kallant, tiatrachea angamni khubxe bodol ghoddleat. Tiatrachea vikasak mhotvachem yogdan diupi bodol ghoddleat. Dekunuch, 17 Abril, 1892 vorsa suru zalolea ani aichea tiatrant borech bodol ghoddoileat ani ghoddleat tem disun yeta. Punn mhotvachem mhonnlear, tiatracho gabho mat toch urla. Uronkuch zai, karonn tench tiatrachem khaxeleponn asa.
 Tiatrachem ek mhotvachem ang mhonnlear tiatrachi borpavoll. Tiatr veg-vegllea angamni sudarot vetana, veg-vegllea angamni progoti kortana, mhojea motan tiatrachi borpavoll-ui aste-aste fulot vochunk zai, ti fular yeupachi goroz asa.
 Tiatrachem mol-mhotvachem ang asloli borpavoll girest asop mhonnlear tea tiatrachem ordem zoit. "Tiatr boroupa fattlo tuzo hetu kitem? " oxem tiatristank vicharlear, choddxe zann rokddech zap ditat - " lokak sondex diunche khatir hanv tiatr boroitam. " Oxi hanv zap aikotam vo vachtam tednam, mhojea monant vicharancher vichar yetat - dusreank sondex diupi ami konn? Sondex diupacho odhikar amkam konnem dila? Ami dusreank kiteak sondex diunk zai? Khuim tori vochun dista, tiatrantlean konnench, konnakuch sondex diuncho nhoi.
 Zalear, tiatr kiteak boroupache tor?
 Mhojea monam pormannem, tiatrachi borpavoll girest chintnamni (thoughts) ani vicharamni toptoploli asunk zai. Machier tiatrachea rupan ti follak yeta tednam tantuntle vichar tiatr pollennaranchea monak adllun vochunk zai. Tea vicharamni ani chintnamni, tiatr polleupeank chintunk laupachi tank asunk zai. Tankam vichar korpachi vatt ugti korpachi xokt asunk zai. Tankam nhidentle zage korpache dhomxe asunk zai. Ani eka tiatrache borpavollint tor he gunn asot zalear, dubhav nastana tiatr polleupi apnnak tiatr somzola te toren ap-aple porim, apo-ap sondex ghetolo. Tankam to diupachi gorozuch upraschi na.
 Aiche tiatr pollennar, oxech uttun konnachea-i tiatrak vochonant. Tiatr konnacho, tiatrant konn-konn gaupi asat, konn-konn komedian asat, konn-konn kolakar asat hem sogllem polleun ani chintunuch xevttim tiatrak vochpacho nirnnoy gheta. Tiatrache borpavolli vixim-i oslench kitem zaunk zai oxem mhaka dista. Tiatrachi borpavoll itli dharechi, probhavik ani monachi bhuk bagoita tosli asunk zai, faleam tiatr pollennaramni tiatrache borpavollivelean tiatr boroupeacho sumar korun tiatr polleunk vochpachem tharaunk zai. Oxi poristhiti nirmann zali zalear, tiatr boroupi-i tiatr boroitana don pavtti xadur ravtole, ani hea soglleantlean tiatr borpavollicho-i bhaxik ani sahitik nodrentlean dorzo vaddpachi xoketay asa.
 Punn niktti toxi tiatrachi borpavoll korunk zata? Dhorlem pen, laglo borounk mhonn eka tiatrachi bori borpavoll toyar zaina. Tea khatir boroupean khubxeo gozali korcheo poddtoleo. Boroupean apnnak yetat tea bhasantlean vachop korpachem, veg-vegllea bhasantlim nattkam polleupachim, somazant cholta-bhonvtana ani chear-chougam modem misoll zata tednam monache dolle ani kan ugte dovorpache, apnna bhonvtonnim ghoddtolea ghoddnnea-gozalincher niyall korpacho, monantlea monant heo soglleo gozali xizoupacheo ani uprantuch kagdar vaddun magir machier choddoupacheo. Ani tednam, tiatr boroyloleak apnnem ek boro tiatr boroyloleachi, ani tiatr pollennarank apnnem ek boro tiatr pollela mhonnpachi bhitorlean khoxalkay bhogtoli.
 Tiatr ho Gõycho ek agllo-vegllo sahityacho prokar. Eka kallar tiatr ani tiatrist mhonnlear choddan chodd zann ang kaddtale. Punn khub vorsam uprant hea prokarak ek vegllem mhotv ailam, vegllo zago, vegllem rup favo zalam. Gõyant Tiatr Akademi sthapon zait porian tiatr prokarak anik-ui mhotv ailam. Sahityacho ho prokar anik-ui unchle tenkxer vhorun bosounk, Tiatr Akademin tiatrache udorgoti khatir vavurtana kherit toren tiatrache borpavollicher bhor diunk panvalm ubarlelim zalear, borpavolliche nodrentlean anik thoddeach vorsamni amkam anik-ui unchlea dorjeache tiatr polleunk melltole.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
(21)
- ▼ May (5)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 